O SVESTI


Polazeći od analogije
 sa drugim konceptima u psihologiji, bilo da se odnose na strukture (npr. inteligencija) ili procese (npr. učenje), bavljenje svešću pretpostavlja i njeno preliminarno određenje – ako ne precizno definisanje, ono bar razgraničenje u odnosu na druge bliske konstrukte. Kako oko ovih osnovnih pitanja u aktuelnoj nauci postoji veoma malo ili, po nekima, ni malo saglasnosti, u pokušaju razmatranja svesti uputnijim se čini krenuti od "negativne definicije" pokušaja utvrđivanja šta nije svest.


Klinički tj. biološki gledano ne-svest je odsustvo komunikacije sa spoljašnjim svetom, odnosno stanje kome. Ukoliko se kao kontrast uzme biološki nesvesno, jasno je da preostali način (ne-nesvesnog) funkcionisanja nije moguće "staviti pod istu kapu", odnosno da se u okviru ovako negativno određenog stanja svesti radi o više distinktivnih načina funkcionisanja.


Relativno smislenom čini se podela stanja svesti na uobičajeno ili normalno budno stanje s jedne i tzv. alternativna stanja svesti sa druge strane, pri čemu ovaj drugi pojam uključuje i spontano nastajuća cirkadijalna i posebnim postupcima izazvana indukovana stanja svesti. Tim, po mnogo čemu diskutabilnim, specifičnim ili alternativnim stanjima svesti i njihovom istraživanju u okviru savremene nauke posvećeno je relativno malo pažnje, izuzimajući istraživanja snova i psihoaktivnim supstancama indukovanih stanja svesti i još ponekih koja su zadovoljavala kriterijume takozvane 'tvrde nauke'. Neka od ovih istraživanja su, uprkos razumljivom podozrenju, ukazala na interesantne aspekte alternativnog funkcionisanja relevantne za razumevanje ordinarnog. 


No, ako i ostavimo po strani alternativna stanja, problem određenja svesti kao takve ostaje. Normalno budno stanje teško da bi se moglo smatrati ekvivalentom svesti  čak i na nivou zdravog razuma, odnosno ličnog iskustva – mogo toga što se u našem budnom stanju zbiva, bilo u nama ili izvan nas, ne predstavlja i deo naše svesti i odvija se potpuno ili delimično 'mimo nas'. U pokušaju definisanja svesti u ovom smislu čini se nužnim pretpostaviti njene različite nivoe. Dakle, normalno budno stanje nije isto što i svest, već poligon na kome je moguće razmotriti razliku svesnih i nesvesnih procesa, odnosno pokušati utvrditi eventualne razlike u vrsti i/ili kvalitetu informacija procesiranih na različitim nivoima svesti.


U ovom kontekstu, jedna od relevantnih klasifikacija potencijalnih nivoa svesti (Blackmore, 2004) je ona po kojoj se razlikuju:

· uvek nesvesni procesi (pr. regulisanje niva šećera u krvi)

· nesvesni procesi koje je moguće "osvestiti", pri čemu se 'osveštavanje' najčešće postiže biofidbek tehnikama (pr. puls) 

· prvobitno svesno kontrolisane, a vežbom automatizovane aktivnosti  (pr. vožnja bicikla)

· aktivnosti koje se mogu obavljati na oba načina tj. svesno ili nesvesno
 (pr. kuhanje kafe)

· nužno svesne aktivnosti (pr. zapamćivanje telefonskog broja ili donošenje odluke)

No, ma kakva klasifikacija bila ponuđena, osnovni problem je problem kriterijuma – po čemu su to procesi razvrstani u predložene kategorije? Evidentno, osnovni princip klasifikacije bi trebala da bude 'svesnost', ali upravo to je ono što nas vraća na početno pitanje – šta je, uopšte, svesnost?  
NEKI POSEBNI PROBLEMI


Pokušaj definisanja svesti vodi nizu metodoloških, ali i konceptualnih, pa odatle i teorijskih problema – da li određenje svesti nužno zahteva introspekciju ili postoji neki 'objektivniji' način definisanja. Ako je svesno ono čega sam JA svestan, jedini izvor podataka sam JA; ako sam JA izvor podataka jedini način da se dođe do njih sam JA, odnosno introspekcija. S druge strane, ako postoji razlika između svesnog i nesvesnog funkcionisanja, ona bi morala biti objektivno ispoljena, dakle dostupna klasičnim objektivnim metodama. Ova dilema
 (ne da li ima svesti bez subjekta, nego da li je moguće istražiti svest bez konsultovanja subjekta) dobrim je delom odgovorna za izbegavanje pokušaja definisanja svesti. 


Iako se, na prvi pogled, prethodna diskusija svodi na poznatu subjektivističko-objektivističku (tj. introspekcionističko-bihejviorističku) polemiku, ona je nešto više od toga. Radi se, naime, o dva, možda bitno različita, koncepta svesti.

Prvi, dominantan u naučnim, pa tako i psihološkim istraživanjima, je onaj koji svest tretira kao dostupnost procesa [access consciousness]. Po ovom shvatanju svesnost je, jednostavno, modus informacionog procesiranja, različit od procesiranja koje se odvija bez takve dostupnosti. Kao tipičan primer distinkcije, onoga što je svesti dostupno i onoga što nije, može se navesti intencionalno i slučajno učenje, ili hotimična nasuprot spontanoj pažnji.

Prema drugom shvatanju, svest je specifično iskustvo tj. doživljaj [phenomenal consciousness] i kao takvo, neobjašnjivo algoritmima, nivoima procesiranja i sličnim konceptima. Osnova ovog stava je da ni jedan algoritam ne objašnjava doživljaj napora pri zapamćivanju telefonskog broja ili plavetnila koje se 'širi pred očima' pri pogledu na Egejsko more, te da, sve i da postoji računarsko objašnjenje porekla navedenih fenomena (kako, uopšte, nastaju), ono nije, niti može biti, objašnjenje zašto pomenuti fenomeni postoje (čemu služe).


Savremene psihološke i psihologiji bliske naučne koncepcije svesti, eksplicitno ili implicitno, uglavnom prenebregavaju problem fenomenološke svesti tj. ličnog iskustva. Ukoliko je razlog tog "previda" nedostatak objektivnih metoda procene ličnog iskustva, stvari su prilično razumljive – psihologija je, ipak, nauka i kao takva obavezna prema naučnim standardima. No, ukoliko se radi o prostom zanemarivanju činjenice da su izvesni psihički procesi istovremeno i subjektivni doživljaji, stvari su malo komplikovanije. U tom smislu, psihologija postaje nauka koja se bavi funkcioni- sanjem sistema, a vrlo malo, ili gotovo ništa ne može da kaže o prirodi tog sistema.       

MALI POGLED UNAZAD


Osvrćući se na historijat naučne discipline kojom se bavimo, pa i malo dalje na njene filozofske korene, može se konstatovati da je normalno budno stanje praktično oduvek koncipirano kao stanje koje podrazumeva bar dva različita nivoa funkcionisanja. Prvi od njih, nazvan svešću, uključivao bi različite sadržaje ličnog iskustva koji su subjektivno dostupni, kojih je osoba svesna i o kojima može da izvesti. Drugi, nazivan podsvesnim, predsvesnim ili nesvesnim pretpostavljao bi sadržaje koji su prisutni u nekom, nazovimo ga psihičkom prostoru, ali ne i svesnom iskustvu – oni deluju mimo svesti individue, subjektivno su nedostupni i odatle nereportabilni, te se o njima može suditi tek posredno registrovanjem njihovih efekata.


Ovakvo shvatanje prisutno je i u ranoj naučnoj psihologiji koja za svoj predmet proglašava pojave i procese svesti, a metodom određuje eksperimentalnu introspekciju, ostavljajući po strani i ponašanje i sve introspekciji nedostupno, pa time i nesvesne aspekte funkcionisanja. U svom začetku, dakle, sva psihologija je psihologija svesti. Sa širenjem predmeta na ponašanje u okviru funkcionalizma stvar se bitno ne menja – izučava se svest i ponašanje, ali o nesvesnom, podsvesnom ili predsvesnom nema mnogo reči. Prema W. Jamesu ono se ionako ne može smatrati legitimnim psihološkim problemom. Ovakvo shvatanje psiho- logije dovelo je do toga da je zahvaljujući istraživačkim naporima strukturalista, funkcionalista, ali i pripadnika manje poznatih škola kao što su vircburška (Külpe) ili psihologija akta (Brentano), akumulirana solidna količina saznanja o svesnim pojavama i procesima, a da sam pojam svesti nikada nije preciznije definisan
. 


U kontekstu različitih načina funkcionisanja, odnosno različitih nivoa svesti psihoanalitički pravac stvari okreće naglavačke – umesto svesnih u fokus interesovanja stupaju nesvesni procesi. U psihoanalizi, međutim, pojam nesvesnog ima nešto drugačije značenje no u klasičnoj psihologiji, i to do te mere da jedino zajednička odrednica nesvesnog ostaje "ono što nije dostupno svesti". Psihoanalitičko nesvesno je ispunjeno sadržajima, pre svega libidinoznim i agresivnim impulsima, koji su bitno različiti od sadržaja svesnog iskustva, a koji su, ne slučajno zalutali ili zatečeni, već aktivno potisnuti presijom ega. Naglasak stavljen na nesvesne procese ne znači negiranje značaja svesnih, u psihoanalizi nazvanih sekundarnim procesima ega, već insistiranje na njihovoj minornoj ulozi u kontekstu motivacionog ponašanja individue.  


Bihejvioristička revolucija zatiče psihologiju u stanju nejasno definisanog, inherentno subjektivnog osnovog predmeta izučavanja kome se pristupa, neuobičajenim za druge nauke, introspektivnim metodama i koja malo šta može da kaže o kauzalnosti pojava kojima se bavi. U svom najrigidnijem vidu bihejviorizam negira čak i samo postojanje svesti, a u nešto blažem konstatuje da napredak zahteva poštovanje opše prihvaćenih pravila naučnog objektivizma, što pored upotrebe objektivnih metoda pretpostavlja i objektivno postojeći predmet istraživanja. Logično, ovom zahtevu svest nije u stanju da odgovori, te je na duži period proterana iz psihološke nauke, ili bar njenog, tada dominantnog, bihejviorističkog krila. Potonje revizije bihejviorizma implementacijom O-varijabli, obazrivim povratkom tzv. mentalističkim pojmovima, uz zadržavanje postignutih standarda objektivnosti i razradu metodologije koja datim zahtevima odgovara, značajno su uticale na razvoj psihologije, ali ne i psihologije svesti i dalje potisnute na margine naučnog interesovanja.    


Velikim povratkom kognicije, ili kako se neki put naziva kognitivističkom revolucijom u psihologiji, stvari nisu bitno izmenjene. Saznajni procesi – opažanje, mišljenje, suđenje i sl. – nisu nužno, ali vrlo često jesu svesni, pa ipak, u kontekstu pristupa kognitivne obrade informacija o svesti i eventualnoj različitosti istih procesa obrade na bar dva nivoa funkcionisanja (svesnom i nesvesnom) gotovo da i nema reči. Dobrim delom to je očekujuća posledica istraživačkog pristupa u kome se, uobičajeno, ispitaniku izlažu određeni stimulusi, od njega zahteva određena reakcija u skladu sa prethodno postavljenim zadatkom i gde se registrovane reakcije, najčešće vremenski izražene (RT), tretiraju kao efekti pretpostavljenih i izučavanih procesa manipulacije informacijama. Doživljaj ispitanika, njegova svesnost o tome šta se i kako zbiva, u ovako koncipiranim ogledima nije relevantna varijabla, te joj se formalno i ne posvećuje nikakva pažnja. Ipak, kako su reakcije ispitanika, između ostalog, određene i nivom obrade, koncept svesti se na mala vrata, najčešće preko pojma pažnje, vraća u ozbiljnu psihološku nauku. Sada se o svesti, međutim, ne govori iz pozicije prvog lica, tj, subjektivnog doživljaja individue, već iz perspektive trećeg lica, tj. objektivne razlike u performansi. Logično i termini koji se koriste su drugačiji – umesto svesnih ili nesvesnih procesa govori se o kontrolisanim i automatizovanim, implicitnim i eksplicitnim, nižim i višim nivoima obrade i sl
.  


Terminološka, ali i konceptualna zbrka u domenu izučavanja svesti, prisutna je, čini se, od samog nastanka psihologije, a njenim razvojem postaje još veća. Pored stare dileme šta je zaista svesno, šta predsvesno, a šta nesvesno, novijeg pokušaja distinkcije automatizovanih i kontrolisanih, implicitnih i eksplicitnih procesa, sa povratkom izučavanju svesti u poslednjih dvadesetak godina javlja se i čitav niz termina kao što su refleksivna svest, meta-samosvest, bazična svest i dr. Inauguracija novih, možda ne tako opšte prihvaćenih, ali podjednako neprecizno definisanih pojmova rezultirala je inflacijom konstrukata koji, navodno, referišu na pojedine aspekte svesnog funkcionisanja a koji su, čini se, umesto dodatnom razjašnjavanju u većoj meri doprineli dodatnoj konfuziji.

AKTUELNO STANJE


Ako se ima na umu da je od zvaničnog nastanka psihologije, a, ne zaboravimo, definisane kao nauke o pojavama i procesima svesti, do danas proteklo više od stotinu godina, poraznim se čini da ni taj prvobitni predmet istraživanja nije na zadovoljavajući način definisan, niti se o njemu može mnogo šta smisleno i utemeljeno na empiriji reći. Ipak, konstatovati da se radi o potpunom neuspehu bilo bi prilično daleko od istine. Svest i svesno funkcionisanje i dalje su ozbiljan "kamen spoticanja" savremene nauke, ali upravo ta činjenica, kao što je čest slučaj u nauci, ukazuje pre na raznorodnost pristupa izučavanja, uobičajeno praćenu njihovom relativnom nekumunikabilnošću, no na odsustvo interesovanja za dati predmet.


Prema K. Wilberu (Wilber, 1988), moguće je razlikovati desetak različitih pristupa izučavanju svesti koji se međusobno značajno razlikuju i deluju gotovo suprotstavljeno. Među njima, uz taksativni navod glavnih teza, pobrojane su:

1. kognitivne nauke – pristupaju svesti sa aspekta, sad već klasičnog pristupa, obrade informacija; svest je mogući eksplanatorni konstrukt sličnog nivoa kao i pažnja, memorijska instanca i sl,; "softver" svesti;

2. introspekcionizam – poziva se na lično iskustvo, indivudualni doživljaj i specifičnosti svesnog doživljaja u odnosu na ostale; šta je self?;

3. neuropsihologija – traga za neuralnim osnovama niza konstrukata, pa tako i svesti; koje nervne strukture i koji neurološki procesi čine osnovu svesti; "hardver" svesti;

4. individualna psihoterapija – razmatra svest u kontekstu adaptivnih kapaciteta; izrazito interpretativni pristup; šarolikost – od  potiskivanja libidinozih impulsa do arhetipskih struktura; 

5. socijalna psihologija – zastupa socijalni kon- struktivizam; svest kao nusprodukt socijalnih interakcija; od ekoloških, kulturoloških do konstruktivističkih shvatanja; svest nije primarno individualna; 

6. klinička psihijatrija – izučava relacije patologije, obrazaca ponašanja i psihofarmakologije; modifikacija svesti (i patologije) neurofarmakološkim sredstvima; 

7. razvojna psihologija – ne uključuje samo pitanje filogenetskog i ontogenetskog razvoja svesti, već i geneze različitih "viših" niovoa i posebnih potencijala (odatle bliska tačkama 9. i 10.);

8. psihosomatska medicina – naglašava interaktivnost svesti i telesnih procesa; uključuje biofidbek, psihoneuroimunologiju; kontraverzne forme u vidu izučavanja čudnovatih izlečenja, efekata molitvi i sl.;

9. neuobičajena (alternativna) stanja svesti – od snova do psihodelika; alternativna stanja kao ona koja omogućavaju postizanje i saznanje uobičajenoj svesti nedostupnog iskustva;

10. istočne i kontemplativne tradicije – shvatanje ordinarne svesti kao ograničenog aspekta "više" ili "dublje" svesti koju je moguće ostvariti određenim tehnikama; težnja je doseći nedualno stanje svesti kao u kontekstu meditativnih tehnika; 

11. kvantum teorije svesti – svest kao intrinzičko svojstvo materije; naglašavanje sposobnosti interakcije svesti i materije, uobičajeno kvantumima, mikrotubulama – avangardne teorije u fizici; 

12. istraživanja "delikatnih" energija – pretpostavljanje postojanja energije van klasičnih fizičkih sila; prisutno u akupunkturi, bioenergiji i sl;

Kao što se iz navedene liste može videti, radi se o raznorodnim oblastima, od kojih su neke, i to po liberalnom kriterijumu, na rubu ozbiljne nauke, dok druge čine njeno čvrsto jezgro. Izvesno je da među ovako raznorodnim pristupima komunikacije teško može biti. Pa ipak, pošto, prema Wilberu, ljudsko biće nije toliko savršeno da bi moglo stoprocentno grešiti, to ni zapažanja onih, od strane razumnog istraživača ocenjenih nerazumnim pristupima, nisu zaslužila da im se prezirivo okrenu leđa, i trebala bi, bar kao dodatni izvor informacija biti uzeta u obzir. Kako god, smatrali pokušaje integracije poželjnim ili ne, ovako širok spektar pristupa jednom problemu – svesti – svedoči o renesansi interesovanja za ono što se nekada smatralo samom osnovom psihičkog funkcionisanja i čemu bi se sada, zahvaljujući ipak nekakvom
 razvoju psihološke nauke, ali i nauke uopšte, moglo pristupiti na nov, ili bar obuhvatniji način. 


Jedan od većih problema u istraživanju svesti, kao što je već pomenuto, predstavlja još uvek prisutna podela na subjektivan, introspekcionistički pristup prvog lica i objektivan, eksperimentalan pristup trećeg lica. Da se radi o dva različita pristupa nije sporno, ali da li su zaista nespojivi u zajedničkom naporu saznanja prirode svesnog funkcionisanja ostaje otvoreno pitanje. Oba nesumnjivo pružaju značajne i, što je veoma važno primetiti, nekontradiktorne informacije. Ipak, zahvaljujući bitno različitim polaznim teorijskim koncepcijama i, možda,  još više, insistiranju na malim razlikama, prikupljene empirijske evidencije retko prelaze barijere između disciplina i pristupa. Tvrdokorni introspekcionisti još uvek insistiraju na 'nedodirljivosti' ličnog iskustva koje čini suštinu svesti kao takve. Jednako tako, na bihejviorističkoj tradiciji obrazovani predstavnici savremenog eksperimentalnog pristupa uporno nastoje svest tretirati jednako kao i bilo koji drugi eksplanatorni konstrukt kognitivne obrade informacija izveden na osnovu bihejvioralnih mera.
 Iako navedene pozicije deluju prilično isključive, valja primetiti da obezbeđivanje podataka kojima bi se fenomen ličnog iskustva objektivno potkrepio ne bi trebalo da predstavlja problem za pobornike introspekcionističkog usmerenja, jednako kao što ni konstatovanje da se priskrbljene objektivne mere sasvim lepo slažu i sa ličnim iskustvom istraživača ne bi trebalo da bude poražavajuće saznanje za objektivnog naučnika.
 Drugim rečima, čini se da bi malo manje insistiranja na različitosti i malo više dobre volje usmerene na razumevanje argumenata druge strane bilo na obostranu korist.

JEDAN MOGUĆI PRISTUP


Neplodonosne diskusije navedenog tipa – šta je stvarna priroda svesnog iskustva, postoji li svest uopšte ili je svodiva na neki pretpostavljeni procesor i  slične – B. Baars (1994) je ostavio po strani predlažući kontrastnu
 analizu kao sredstvo razmatranja odnosa svesnih i nesvesnih procesa, a time i same prirode svesti. Smatrajući da su pitanja tipa "kako je to biti šišmiš?" (Nagel,1976) suviše zahtevna za savremenu nauku, a da je, s druge strane, negiranje postojanja svesti suviše radikalan postulat, Baars je predložio da se u izučavanje svesti krene od onoga što nam je poznato i onim postupcima koji su nam dostupni.


Mnoge klasične koncepcije svesti, a sudeći po tome u kojoj su meri izvorne ideje prepoznatljive u savremenim verzijama, relevantan su reper za početno razmatranje. Takvih ranih hipoteza o svesti i svesnim procesima ima nekoliko.


Jedna od njih je teorija aktivacije čiji se koreni nalaze u klasičnim Herbartovim zapažanjima o aperceptivnoj masi. U najkraćem, radi se o shvatanju po kome bilo koji stimulus, eksterni ili interni događaj, pretpostavlja određeni nivo aktivacije koji je neophodan da bi dati segment psihičkog postao svestan. Stimulus mora biti dovoljno intenzivan ili trajan ili očekivan ili što drugo, da bi izazvao aktivaciju reprezentacije istog, što zapravo znači da bi prešao prag svesti. U savremenoj verziji ova koncepcija primenjena je u modelu leksičke memorije Kolinsa i Kilijana poznatom kao teorija šireće aktivacije.


Međutim, kako je i iz iskustva poznato, stimulusi koji su dovoljno jaki ali dugotrajni, vrlo često, i to relativno brzo po početnom svesnom registrovanju, nisu više sadržaj svesti, te su tek ponekad, namernim obraćanjem pažnje ponovno u poziciji da postanu svesni. Čini se da svesti ne prija ponavljanje i monotona stimulacija. Prema hipotezi novine u svest prispeva samo ono što je novo i zadržava se toliko dugo dok je novo. Ukoliko se aktivira proces habituacije, prethodno aktivirana reprezentacija stimulusa gubi se iz svesti, iako, po svemu sudeći, ostaje prisutna na nekom drugom nivou. Naime, bilo koja promena habituirane stimulacije izaziva orijentacioni refleks, što znači da je identifikovana kao promena, a da bi se registrovala promena mora da postoji nešto što se menja. Prema Sokolovu, svest je po svojoj prirodi usmerena na nepodudarnost, ne-naviku i odatle ponovljena stimulacija nestaje iz svesti, ali je nepodudarna, nehabituirana ponovno angažuje. Ovu klasičnu tezu u novom ruhu predstavlja teorija informacija – sama energija signala nije relevantna, ali informacija kodirana datim signalima jeste.


Prema jednoj od najpoznatijih koncepcija svesti, koja se, poetski, naziva 'vrh ledenog brega' najveći deo psihičkog funkcionisanja nije svestan. Ovaj nesvesni nivo uključuje čisto organizmičke odgovore kao što su npr. refleksi, obimno procesiranje koje se u svakom trenutku odvija bez angažovanja svesti kao što je, recimo, sintaktička obrada teksta, ali i masu potisnutih (možda libidinoznih) impulsa koji teže svojoj realizaciji, u zavisnosti od toga čijoj ste teoriji skloni dati prevagu. O kojem god pojedinačnom shvatanju da je reč, ideja je opšta – svest je samo mali deo ukupnog psihičkog funkcionisanja, bilo zbog potiskivanja, ili automa- tizacije, ili ograničene mogućnosti pristupa. Ovo poslednje viđenje razrađeno je u okviru niza modela kognitivne obrade informacija koji kao jednu od osnovnih premisa modela postavljaju limitiranost kapaciteta kanala veze i pretpostavljenih procesora. 


U savremenom izučavanju svesti dominantna teatarska hipoteza u suštini je alegorijski prikaz mogućeg načina funkcionisanja svesti. Njeni koreni sežu sve do 'Platonove pećine', iako se uobičajeno autorima navode R.Descartes i H. Taine. Osnovna ideja svodi se na pretpostavku da se na pozornici (psihičko) neprekidno nešto dešava, pa ipak, u svakom trenutku samo jedan mali deo zbivanja prate i reflektori. Taj osvetljeni deo čini sadržaje svesti, tu radnju i te likove publika prati i to zbivanje može da saopšti bilo kom drugom. Ono što se zbiva u dubini pozornice ili van nje publici je nedostupno, ali ne i irelevantno za dešavanje. Savremenije verzije ovog pristupa ugrađene su u Pavlovljevu koncepciju "svetle tačke" koja reprezentuje ekscitacije nervnih struktura angažovanih u datom trenutku ili Normanovu teoriju reflektora
 koja ističe ulogu kontrolnih procesa kao značajnih aspekata svesnog funkcionisanja. Moglo bi se reći da je reč se o opšte prihvaćenoj alegoriji, mada, po nekima, ona krije ozbiljne, iako ne lako uočljive, dualističke probleme – tko vrši kontrolu tj. usmerava, za koga je 'predstava' ?.. 

Analiza parova

Polazeći od shvatanja da, kao što ovaj pregled ukazuje, u psihološkoj (pred)nauci postoje prilično razumne koncepcije svesti koje su iznedrile i adekvatne empirijske provere, Baars predlaže da se u razmatranje svesti krene od onoga što nam je već poznato. Niz istraživanja različitih psihičkih procesa doprineo je, mada im to možda nije bio prevashodni cilj, akumulaciji solidne količine saznanja o različitosti svesnog i nesvesnog funkcionisanja.

Ideja je sledeća – ako smo u stanju da razmotrimo procese koji su po svemu identični izuzev po tome što se jedan odvija svesno, a drugi ne, onda je jedina razlika među njima upravo dimenzija svesnosti. Poredeći takve, po svemu ostalom identične, procese svest u suštini dobija status varijable. Ukoliko se pokaže da postoji razlika u datim procesima, a oni se, dakle, razlikuju samo po dimenziji svesno-nesvesno, onda je ta utvrđena razlika dobar putokaz za uobličavanje diferencijalnog efekta svesti i utvrđivanja šta to ona zaista jeste i koja joj je funkcija (šta se njome postiže), a odatle i traganja za odgovorom na pitanje gde ona jeste (neurofiziološke osnove), a, eventualno, i kako nastaje.


Ovaj postupak nazvan kontrastivnom ili  kontrastnom (tj. analizom poređenja suprotstavljenih parova), prema Baarsu, moguće je sprovesti na različitim nivoima psihičkog funkcionisanja. Ovde će taksativno biti navedeni neki od njih. 

Tabela kontrastnih parova (kratak izvod):  

	SVESNO
	NESVESNO

	percepcija
	subliminalna percepcija

	
	pre-perceptualno procesiranje

	
	post-perceptualno procesiranje

	
	nedostupna interpretacija dvosmislenih stimulusa

	
	kontekstualna ograničenja interpretacije stimulusa

	
	očekivanje specifičnog stimulusa

	pažnja
	događaji mimo pažnje

	
	događaji koji kontrolišu nevoljnu pažnju

	
	predviđena ponavljanja stimulusa

	učenje
	automatizovane aktivnosti

	
	učenje kompleksnih struktura (jezik)

	mišljenje
	inkubacija (od problema do rešenja)



Generalno, na osnovu ovakve komparacije Baars zaključuje da je svesno iskustvo najjasnije artikulisano u perceptivnim i kvazi-perceptivnim fenomenima kao što su predstave ili unutrašnji govor, ali i da najveći deo psihičkog procesiranja nije, ili uobičajeno nije, svestan. To bi značilo da se u većini slučajeva psihičko funkcionisanje odvija putem specijalizovanih nesvesnih procesora, a koji se bore za pristup svesti.


Ono što će dospeti u svest mora da zadovolji određene kriterijume – mora posedovati određeni nivo aktivacije, biti dovoljno informativno i relevantno za ostale subprocesore. Kako u svakom trenutku u svesti može da bude prisutan samo jedan interno konzistentan događaj, to se u njoj može naći samo ono što je zaista relevantno. 


Teorija
 poznata pod imenom globalni radni prostor svest posmatra kao mesto na koje prispevaju informacije potrebne nizu, uslovno rečeno, nižih instanci za obavljanje zajedničkog posla. Sve ono što nesvesni podprocesori mogu da obave sami ne pristiže u svest. Ali važne informacije - ukjučujući jake (sa dovoljnim nivoom aktivacije), nove ili promenjene (informativne) i relevantne (potrebne drugim subsistemima) u kompeticiji za svoje "mesto pod suncem", manje ili više lako pobeđuju i to je ono

što čini sadržaje svesti.

1 iako, valja imati na umu da, po mnogima, svest nije analogna drugim psihičkim funkcijama. Ona je koncipirana kao: modus funkcionisanja, posebno svojstvo, suštinska odlika...  Ma šta prihvatili, suštinski je različito od drugih psihičkih funkcija.


� ovde se evidentno radi o podvrsti prethodno navedene grupe  procesa, a osnovna razlika, čini se, svedena je (ne)remetilačku ulogu pažnje.  


� radi se o razlici perspektive "prvog lica" karakterističnog za (fenomenološku) introspekciju i perspektive "trećeg lica" dominantne u savremenoj psihologiji.


� čini se da je svest jednostavno ono o čemu osoba može da izvesti. 


� dati termini ne referišu direktno na dihotomiju svesno-nesvesno, ali se bar delimično s njom preklapaju 


� "ipak nekakvom" odnosi se, ne na razvoj nauke koji je izvestan, već na stalno vraćanje istim dilemama o tome šta je naučno a šta ne, a što po malo liči na igru gluvih telefona


� Najbolja kritika ovog pristupa sadržana je u Searlovim tekstovima (npr. (1992) The rediscovery of the Mind)


� Ovakav ekumenizam u izučavanju svesti, proizilazi iz samih rezultata istraživanja, pa je istraživačima, čini se, ostalo samo da ga teorijski elaboriraju.  


� Kontrastna, kontrastivna, ili analiza suprotstavljenih tj. sučeljenih parova /contrastive analysis/


� bukvalno "searchlight".


� U suštini, radi se o modelu, a ne teoriji. To je adekvatan naziv i za ostala predložena rešenja, bilo da su ih autori nazvali hipoteza- ma, eksplanacijama ili teorijama.





